P. Hrušovský, podpredseda NR SR: (2002-05-28):
R. Šepták, poslanec: Ďakujem za slovo. Pán predsedajúci, vážený pán minister, dámy a páni! Nezapojil som sa do debaty, ktorá sa rozprúdila, či už po príspevku pána poslanca Brocku alebo pána poslanca Ošvátha, ale takisto si dovolím mimo svoj príspevok povedať môj názor na tento problém. Ja som tiež ten, ktorý svojho času robil v ozbrojených zložkách armády a chcem povedať, že je to služba národu, služba vlasti a títo ľudia majú predsa len určité špecifikum a pokiaľ chce štát udržať tieto mocenské zložky, ktoré potrebuje, jednoducho potrebuje, je povinný vytvoriť aj určitý nadštandard pre týchto ľudí, aby sme sa potom nestretávali s tým, čo je dnes tak strašne kritizované aj v polícii, že policajti jednoducho nie sú takí disciplinovaní, ako by mali byť, a nepožívajú takú dôveru verejnosti, akú by polícia mala požívať. Čiže štát nejakým spôsobom musí riešiť tento problém a pokiaľ sa nenašlo iné riešenie, pravdepodobne toto riešenie bude musieť byť zachované, ako je to doteraz. To, že padli kategórie, aj to sa stretlo s veľmi obrovským odporom hlavne u ľudí, ktorí ich poberali, samozrejme, s pozitívnym ohlasom u ľudí, ktorí boli proti nim. Ale všetko sa vyvíja. Ja verím, že aj táto problematika v budúcnosti príde na pretras a bude sa určite hľadať riešenie a nemusí to byť riešenie také tvrdé ako teraz, buď áno alebo nie. V každom prípade vojakov a policajtov treba riešiť špeciálne a ja osobne budem hlasovať proti návrhu pána poslanca Brocku. Teraz sa vrátim k svojmu návrhu, k zákonu o sociálnom poistení, tlač 1381. Dámy a páni, ide o návrh, ktorý rieši ťažko zdravotne postihnutých, či už distrofikov, nevidiacich, nepočujúcich a ľudí, ktorí majú iné zdravotné problémy, a dovoľuje im vlastne pracovať a zlepšiť si životné podmienky. Týmito malými zmenami umožníme zaradiť sa týmto zdravotne postihnutým ľuďom do riadneho, reálneho života. Keďže vidím, že o tento zákon je veľmi veľký záujem, pretože ho aj ja sám považujem za veľmi dôležitý, a zasahuje do života ľudí a prihlásilo sa veľmi veľa poslancov, nebudem zdržiavať túto snemovňu ďalšími zdôvodneniami, ktoré tu mám, ale v nádeji, že tieto moje zmeny budú podporené, prejdem priamo na konkrétne zmeny konkrétnych piatich bodov. Po prvé, v § 74 ods. 4 písm. b) sa za slovo „činnosť“ vkladá čiarka a vkladajú sa slová, citujem: „Schopnosť vykonávať činnosť zamestnanca na ustanovený týždenný pracovný čas, nad tým číslovka 54,“ koniec citátu. Poznámky pod čiarou sa dopĺňajú o odkaz 54, odkaz 54 § 85 zákona Národnej rady SR č. 311/2001 Z. z. Zákonník práce. Následne prečíslovať ďalšie odkazy. Po druhé, v § 87 ods. 2 sa na koniec prvej vety pripája táto veta, citujem: „Ak tento zákon neustanovuje inak.“ Koniec citátu. A druhá veta z tohto odseku sa presúva do odseku 3. V § 87 ods. 2 bude znieť, nové znenie: „Nárok na výplatu invalidného dôchodku zaniká, ak poberateľ tohto dôchodku začne vykonávať zárobkovú činnosť, z ktorej je povinne dôchodkovo poistený, ak tento zákon neustanovuje inak.“ Po tretie, v § 87 sa vkladajú nové odseky 3 - 12, ktoré znejú: Tretí odsek, ustanovenie ods. 2 tohto paragrafu neplatí, ak poberateľ invalidného dôchodku vykonáva činnosť zamestnanca v pracovnom pomere na kratší pracovný čas, nepresahujúci 20 hodín týždenne. Ods. 4, ustanovenie ods. 2 tohto paragrafu neplatí, ak je poberateľ invalidného dôchodku napriek svojmu dlhodobo nepriaznivému zdravotnému stavu spôsobujúcemu pokles schopnosti vykonávať zárobkovú činnosť o viac ako 66 % výnimočne schopný vykonávať činnosť zamestnanca v pracovnom pomere na ustanovený týždenný pracovný čas, odkaz 56, ďalej len poberateľ invalidného dôchodku so schopnosťou vykonávať zárobkovú činnosť bez obmedzenia. Odkaz 5, ak bol invalidný dôchodok priznaný v období od 1. januára do 30. júna, poberateľ invalidného dôchodku so schopnosťou vykonávať zárobkovú činnosť bez obmedzenia má nárok na jeho výplatu do 30. júna kalendárneho roka nasledujúceho po kalendárnom roku, v ktorom bol priznaný invalidný dôchodok. Odkaz 6, ods. 6, ak bol invalidný dôchodok priznaný v období od 1. júla do 31. decembra, poberateľ invalidného dôchodku so schopnosťou vykonávať zárobkovú činnosť bez obmedzenia má nárok na jeho výplatu do 30. júna kalendárneho roka nasledujúceho 2 roky po kalendárnom roku, v ktorom bol priznaný invalidný dôchodok. Odsek 7, po uplynutí obdobia uvedeného v odsekoch 5 alebo 6 poberateľ invalidného dôchodku so schopnosťou vykonávať zárobkovú činnosť bez obmedzenia má nárok na výplatu invalidného dôchodku do 30. júna každého nasledujúceho kalendárneho roka, ak tento občan nevykonáva zárobkovú činnosť alebo ak tento občan začne vykonávať zárobkovú činnosť a ak je osobný mzdový bod určený ako podiel pomernej časti príjmu zo zárobkovej činnosti, z ktorej bol poistenec povinne dôchodkovo poistený za rozhodujúce obdobie a pomernej časti všeobecného vymeriavacieho základu nie je vyšší ako 1,25. Odsek 8, po uplynutí obdobia uvedeného v ods. 5 alebo 6 poberateľ invalidného dôchodku so schopnosťou vykonávať zárobkovú činnosť bez obmedzenia má nárok na výplatu invalidného dôchodku v polovičnej výške do 30. júna každého nasledujúceho kalendárneho roka, ak tento občan začne vykonávať zárobkovú činnosť a ak je osobný mzdový bod určený ako podiel pomernej časti príjmu zo zárobkovej činnosti, z ktorej bol poistenec povinne dôchodkovo poistený za rozhodujúce obdobie a pomernej časti všeobecného vymeriavacieho základu, je vyšší ako 1,25. Odsek 9, po uplynutí obdobia uvedeného v ods. 5 a 6 poberateľ invalidného dôchodku so schopnosťou vykonávať zárobkovú činnosť bez obmedzenia nemá nárok na výplatu invalidného dôchodku do 30. júna každého nasledujúceho kalendárneho roka, ak tento občan začne vykonávať zárobkovú činnosť a ak osobný mzdový bod určený ako podiel pomernej časti príjmu zo zárobkovej činnosti, z ktorej bol poistenec povinne dôchodkovo poistený, za rozhodujúce obdobie a pomernej časti všeobecného vymeriavacieho základu je vyšší ako 2. Odsek 10, pre výpočet osobného mzdového bodu podľa ods. 7 až 9 platí § 79. ods. 7, 8, 9 a 15 rovnako. Odsek 11, rozhodujúce obdobie, za ktoré sa prvýkrát zisťuje výška osobného mzdového bodu po uplynutí obdobia nároku na výplatu invalidného dôchodku uvedeného v ods. 5, je obdobie od priznania invalidného dôchodku do konca kalendárneho roka, v ktorom bol tento dôchodok priznaný. Pri ďalšom zisťovaní výšky osobného mzdového bodu rozhodujúce obdobie je vždy obdobie od 1. januára do 31. decembra kalendárneho roka, ktorý predchádza kalendárnemu roku, v ktorom sa zisťuje výška osobného mzdového bodu. Odsek 12, rozhodujúce obdobie, za ktoré sa zisťuje výška osobného mzdového bodu po uplynutí obdobia nároku na výplatu invalidného dôchodku uvedeného v ods. 6, je vždy obdobie od 1. januára do 31. decembra kalendárneho roka, ktorý predchádza kalendárnemu roku, v ktorom sa zisťuje výška osobného mzdového bodu. Poznámky pod čiarou sa dopĺňajú o odkaz 56, 56, zákon Národnej rady Slovenskej republiky č. 311/2001. Následne prečíslovať ďalšie odkazy. A bod 4. V §, to je ďalší pozmeňujúci bod, v § 150 ods. 3 písm. a) sa na koniec pripája táto veta, citujem: „Schopnosť vykonávať činnosť zamestnanca na ustanovený týždenný pracovný čas, odkaz 82.“ Nové znenie, a) dlhodobo nepriaznivého zdravotného stavu, poklesu schopnosti vykonávať zárobkovú činnosť a schopnosti vykonávať činnosť zamestnanca na ustanovený týždenný pracovný čas, odkaz 82. Piaty pozmeňujúci návrh. Do prechodných ustanovení zákona sa vkladá § 274, ktorý znie, citujem: „Invalidný občan, ktorý podľa doterajších predpisov pre dlhodobo nepriaznivý zdravotný stav je schopný vykonávať sústavné zamestnanie iba za celkom mimoriadnych podmienok, sa do 30. 6. 2004 považuje za invalidného občana, ktorý napriek svojmu dlhodobo nepriaznivému zdravotnému stavu spôsobujúcemu pokles schopnosti vykonávať zárobkovú činnosť o viac ako 66 % je výnimočne schopný vykonávať činnosť zamestnanca v pracovnom pomere na ustanovený týždenný pracovný čas. Odkaz XY, ktorý, podľa toho, aký po tom prečíslovaní vyjde. Odkazy pod čiarou doplniť. Zákon Národnej rady č. 311/2001. Odôvodnenie k bodom 1 - 5 tohto návrhu. Vládny návrh znenia § 87 ods. 2 vychádza z predpokladu, že pokles schopnosti vykonávať zárobkovú činnosť v rozsahu presahujúcom 66 % umožňuje invalidným osobám vykonávať zárobkovú činnosť len na skrátený pracovný úväzok, nepresahujúci 20 hodín týždenne. U občanov so zmenenou pracovnou schopnosťou s ťažším zdravotným postihnutím ako predovšetkým ťažko zrakovo, ťažko telesne postihnutí občania, ale i niektoré skupiny s iným zdravotným postihnutím, sa pokles schopnosti vykonávať zárobkovú činnosť prejavuje predovšetkým vo výraznom zredukovaní možnosti uplatnenia v niektorom povolaní, v povolaniach, v ktorých nachádzajú uplatnenie sú, ale obvykle schopní vykonávať činnosť zamestnanca na plný pracovný úväzok. Vo väčšine týchto povolaní sú dosahované zárobky porovnateľné alebo len o 1 000 - 2 000 Sk vyššie, ako je výška poberaného invalidného dôchodku vrátane jeho zvýšenia pre bezvládnosť. Invalidný dôchodok tejto skupine ťažko zdravotne postihnutých občanov kompenzuje teda stratu príjmu. Nie je to kompenzácia zdravotného postihnutia, ako sa uvádza v dôvodovej správe. Dosahované príjmy nie sú natoľko motivujúce, aby sa ťažko zdravotne postihnutý občan kvôli nim vzdal poberania invalidného dôchodku, čo by musel urobiť ak by chcel zostať pracovne činný. Navrhovanými zmenami a doplnením § 74, § 87 a § 150 sa umožní občanom so zmenenou pracovnou schopnosťou s ťažším zdravotným postihnutím popri výkone zárobkovej činnosti na plný pracovný úväzok v obmedzenom rozsahu poberať invalidný dôchodok. Navrhuje sa, aby súčasťou posúdenia zdravotného stavu občana a posúdenia zachovaných schopností vykonávať zárobkovú činnosť bolo i posúdenie a vydanie rozhodnutia o tom, či občan napriek dlhodobo nepriaznivému zdravotnému stavu spôsobujúcemu pokles zárobkových činností o viac ako 66 % je alebo nie je schopný naďalej vykonávať činnosť zamestnanca na ustanovený týždenný pracovný čas, teda na neskrátený pracovný úväzok. Toto kritérium bude nahrádzať doposiaľ používané kritérium vykonávania sústavnej zárobkovej činnosti za celkom mimoriadnych podmienok. Navrhnutý model rešpektuje princípy poisťovníctva, je v súlade s cieľmi politiky zamestnanosti a zároveň dáva ľuďom, ktorí trpia celý život za svoje zdravotné postihnutie, šancu zaradiť sa do normálneho života. Ďakujem veľmi pekne.